### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Økonomien på det specialiserede socialområde er presset. Det giver udfordringer for et i forvejen lavt serviceniveau. Det finder Dansk Folkeparti stærkt bekymrende. Vi ønsker, at århusianere med handicaps eller andre udfordringer kan leve et godt og velfungerende liv i Århus. Det kræver blandt andet, at økonomien er dækkende.

I Århus Kommune har Sociale forhold og Beskæftigelse både ansvaret for socialområdet og for beskæftigelsesområdet. Derfor giver det god mening at tænke i sammenhænge mellem de to områder. Beskæftigelsen er rekordhøj i [adresse], og virksomheder såvel som det offentlige skriger på arbejdskraft. Derfor er det en oplagt anledning til at få de sidste på offentlig forsørgelse med ud på arbejdsmarkedet.

Herudover bør den lave arbejdsløshed også oplagt give anledning til, at der på beskæftigelsesområdet reduceres i budgettet. Disse midler kan herefter omprioriteres til socialområdet. Desuden bør der ses på øvrige interne omprioriteringer og administrative besparelser inden for Sociale forhold og Beskæftigelse til gavn for det specialiserede socialområde. Det kan desuden være nødvendigt med øvrig prioritering af området herudover.

Dansk Folkeparti anbefaler desuden, at der investeres i de mennesker, som serviceres af det specialiserede socialområde i Århus. Vi tror på, at det på sigt vil kunne reducere udgifterne, hvis kommunen i højere grad indretter en hverdag for de enkelte, som de selv har været med til at planlægge, hvis kommunen sikrer, at de rette medarbejdere er omkring borgerne, og hvis der skabes flere beskæftigelsesmuligheder for den enkelte med handicap eller andre udfordringer.

Derfor foreslår Dansk Folkeparti,

1) At der prioriteres midler til det specialiserede socialområde ved omprioritering inden for Sociale forhold og Beskæftigelses budget samt eventuel yderligere finansiering

2) At der investeres i de mennesker, som det hele handler om